Author: mf_sr
Last saved by: jost

Predkladacia správa

Vláda SR na svojom zasadnutí 14. XII. 2005 prerokovala a  schválila uznesením č. 1008 materiál „Základný rámec pre pôsobenie Slovenskej republiky v Bezpečnostnej rade OSN v rokoch 2006- 2007“. Realizácia úloh vyplývajúcich z uvedeného materiálu zakladá zvýšené nároky na štátny rozpočet v roku 2006 a 2007.
Keďže vo vládou schválenom návrhu rozpočtu kapitoly MZV SR na rok 2006 sa neuvažuje so zvýšením výdavkov súvisiacich so zabezpečením pôsobenia SR v BR OSN, je potrebné predmetnú záležitosť riešiť dodatočne, vyčlenením prostriedkov z rozpočtovej rezervy vlády.
V nadväznosti na predchádzajúce rokovania ministra zahraničných vecí s podpredsedom vlády a ministrom financií SR a na základe rokovania vlády SR dňa 14. decembra 2005 sa navrhuje, aby na realizáciu úloh súvisiacich s výkonom funkcie nestáleho člena BR OSN v roku 2006 boli vyčlenené z rozpočtovej rezervy vlády pre kapitolu MZV SR prostriedky vo výške 35 996 tis. Sk.
Národný konvent o EÚ (NK) nadväzuje od roku 2004 na činnosť Národného konventu o európskej budúcnosti Slovenska, ktorý sa stal prvou inštitucionálnou platformou v Slovenskej republike pre celospoločenskú diskusiu o EÚ za účasti predstaviteľov všetkých hlavných segmentov verejného života – politických strán, exekutívy, parlamentu, mimovládnych organizácií, cirkví, záujmových združení, predstaviteľov samospráv, hospodárskeho a kultúrneho života. Cieľom NK je zabezpečenie otvorenej permanentnej celonárodnej diskusie o konkrétnych otázkach a výzvach, ktoré vyplývajú pre SR z členstva v EÚ. V roku 2006 bude diskusia venovaná prioritne témam budúcnosti a inštitucionálnej reformy EÚ, súdržnosti a ďalšiemu rozširovaniu EÚ. V rámci NK bude prebiehať aj príprava Jazykovopolitickej stratégie SR ako členského štátu EÚ. 
Akčný plán predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie je jedinou aktivitou vlády SR zameranou na boj proti intolerancii a z tohto pohľadu je aj jedinou aktivitou, ktorou SR prezentuje na medzinárodnej úrovni riešenie otázok intolerancie a diskriminácie. Z rezervy vlády SR boli na plnenie aktivít akčného plánu v roku 2005 vyčlenené finančné prostriedky hlavne na realizáciu projektov v spolupráci s mimovládnymi organizáciami, z ktorých sa do konca roka vyčerpalo  2. 972,5 tis. Sk. Financovanie niektorých aktivít Akčného plánu na rok 2006 sa navrhuje zabezpečiť sumou 4.043.700,-Sk z rezervy vlády SR. 
Vláda SR svojim uznesením č. 833 zo dňa 23. augusta 2004 schválila poskytnutie dotácie v sume 8,0 mil. Sk na výstavbu vysokohorskej Chaty pod Rysmi. Z viacerých objektívnych dôvodov nebolo možno uvedené prostriedky na stanovený účel použiť. Časť prostriedkov sa použila na prípravu projektovej dokumentácie. 
Výstavba vysokohorskej chaty sa nemohla realizovať z viacerých dôvodov. Medzi najvážnejšie patrili zložité vlastnícke vzťahy a najmä komplikovaný postup pri povoľovaní stavby vzhľadom na vysoký stupeň ochrany prírody v Tatranskom národnom parku.
Pretože výstavba vysokohorskej Chaty pod Rysmi je naďalej aktuálna, navrhujú sa poskytnúť z kapitoly Všeobecná pokladničná správa prostriedky v objeme 7 663,0 tis. Sk, to znamená v sume, ktorá sa z dôvodu nevyčerpania prostriedkov už poukázala na príjmový účet štátneho rozpočtu. Z uvedeného vyplýva, že vyčlenením prostriedkov na výstavbu vysokohorskej Chaty pod Rysmi sa zabezpečujú prostriedky zodpovedajúce sume, o ktorej už rozhodla vláda SR svojim uznesením č. 833/2004.
Horská záchranná služba Poprad nestihla z viacerých objektívnych dôvodov, medzi ktoré patril najmä komplikovaný proces výberového konania, vyčerpať všetky prostriedky na výstavbu riaditeľstva Horskej záchranná služby v Hornom Smokovci, ktoré jej boli poukázané v roku 2004 a na ktoré jej bola do 31. decembra 2005 poskytnutá výnimka z časového použitia. Pretože aktuálnosť výdavkového titulu trvá aj v roku 2006, navrhuje sa vyčleniť tieto prostriedky vo výške vrátených. Ministerstvo financií poukáže účelovo uvedené prostriedky ministerstvu vnútra, ktoré zabezpečí ich pridelenie príslušnej inštitúcii.
	Vyhodnotenie medzirezortného pripomienkového konania k návrhu na vyčlenenie rozpočtových prostriedkov na úhradu výdavkov súvisiacich s výkonom funkcie nestáleho člena BR OSN v roku 2006 z rozpočtovej rezervy vlády SR je uvedené v prílohe materiálu a návrh sa predkladá bez rozporov.
	Okrem uvedených výdavkových titulov odporúča ministerstvo financií riešiť aj ďalšie výdavkové tituly, ktoré sú uvedené v ďalšej časti materiálu. Uvoľnenie týchto prostriedkov nie je podmienené uznesením vlády. Rozpočtové krytie sa zabezpečuje z kapitoly Všeobecná pokladničná správa.